钦定古今图书集成/明伦汇编/闺媛典/第331卷 > 周渭妻莫荃
## 钦定古今图书集成/明伦汇编/闺媛典/第331卷 > 周渭妻莫荃

按《宋史周渭传》，“渭字得臣，昭州恭城人。幼孤，养于诸
父，力学，工为诗。刘𬬮据五岭，昭州皆其地也，政繁赋
重，民不聊生。渭率乡人逾岭，将避地零陵。未至，贼起
断道，复还恭城，则庐舍煨烬，遂奔道州，为盗所袭。渭
脱身北上，建隆初，至京师，为薛居正所礼，上书言时
务，召试，赐同进士出身，解褐白马主簿。太平兴国二”
年，为广南诸州转运副使。初，渭之入中原，妻子留恭
城。开宝三年平广南，诏昭州访求赐钱米存恤之。及
是渭始还故里，乡人以为荣。渭妻，莫荃贤妇人也。渭
北走时，不暇与荃诀，二子孩幼，荃尚少，父母欲嫁之。
荃泣誓曰：“渭非久困者，今遭难远适，必能自奋。”于是
亲蚕绩舂碓，以给朝夕。二子皆毕婚娶，凡二十六年，
复见渭，时人异之。朱昂著《莫节妇传》以纪其事。